ষ্টাফ রির্পোটার, ২৬ ডিসেম্বর।। কীর্তনখোলা নদীর পানি দূষনের দায়ে অপসোনিন গ্রুপের সহযোগী প্রতিষ্ঠান গ্লোবাল ক্যাপসুল লিমিটেডকে ১৫ লাখ টাকা জরিমানা করেছে পরিবেশ অধিদপ্তর। পরিবেশ  অধিদপ্তরের ঢাকার পরিচালক মোহাম্মদ মুনীর চৌধুরী  আজ সকালে নগরীর রুপাতলী এলাকায় আকস্মিক ওই অভিযান পরিচালনা করেন। তারা জানান, কারখানাটির দূষিত তরল বর্জ্য অপরিশোধিত অবস্থায় কারখানার নিজস্ব ড্রেনের মাধ্যমে সরাসরি কীর্তনখোলা নদীতে নিগর্মন করা হয়। তারা ওই বর্জ্যের নমুনা পরীক্ষা করে সহনীয় মাত্রার চেয়ে অতিরিক্ত দ্রবীভুত অক্সিজেন ও পি-এইচ দেখতে পান। ওই কারখানা থেকে প্রতিদিন দুশ মেট্রিক টন দূষিত তরল বর্জ্য নিঃসরন হয় বলে কারখানার কর্মকর্তারা তাদের জানান।  বরিশাল বিভাগীয় পরিবেশ অধিদপ্তরের  ভারপ্রাপ্ত উপ-পরিচালক মো: আসাদুল হক জানান, গ্লোবাল ক্যাপসুল লিমিটেডকে ১৫ লাখ টাকা জরিমানা করার পাশাপাশি অবিলম্বে বর্জ্য পরিশোধন প্লান্ট স্থাপন করার নির্দেশ দেয়া হয়েছে। তা না হলে কারখানার বিদ্যুৎ ও সেবা সংযোগ বিছিন্ন, কারখানা বন্ধসহ মামলা দায়ের করা হবে বলে জানানো হয়েছে।